*Assessments and Recommendations*

*Cross-border Joint EU Projects Opportunities in the Area of*

*eTransport and eLogistics in the eRegion: Problems and Objectives - W o r k s h o p*

Transport Association, Chamber of Commerce and Industry of Slovenia

Ljubljana, March 12, 2015,

[*http://eregion.eu/12-3-2015-etransport-elogistics-workshop-transport-association-ljubljana*](http://eregion.eu/12-3-2015-etransport-elogistics-workshop-transport-association-ljubljana)

*Ugotovitve in priporočila*

*Priložnosti skupnih čezmejnih projektov EU na področju*

*e-transporta in e-logistike v e-regiji: problemi in cilji – D e l a v n i c a*

Združenje za transport Gospodarske zbornice Slovenije

Ljubljana, 12. marca 2015

**Ugotovitve**

Upoštevati je potrebno proces globalizacije. Potrebno se je pripraviti na stanje, ko logistične procese monopolistično obvladujejo velika podjetja. Nujno bo iskanje niš.

V Sloveniji strategija razvoja logistike ni opredeljena.

Nimamo pregleda nad logističnimi zmogljivostmi v Sloveniji.

Logistika je zapletena tematika, ki zahteva resno celostno obravnavanje logističnega procesa. To velja za vse čezmejne (makro) regije. V nekaterih tega (še) ne vedo.

Pogosto slišimo, da se nič ne da narediti.

Logistika je opazno manj razvita v Vzhodni Evropi (vzhodno od Alp), kot v Zahodni Evropi. *Logistics Performance Index* merjen v letu 2014 v 155 državah, je v Nemčiji 4, v Avstriji, 11, v Sloveniji 34. Vir: Worldbank, <http://lpi.worldbank.org/international/scorecard/radar/254/C/SVN/2014/C/DEU/2014> .

Slabo se poznamo, premalo sodelujemo, slabo smo povezani.

Pojmi na področju logistike niso enotno opredeljeni. Zaradi različnega poimenovanja istih stvari, ali enakega poimenovanja različnih stvari je veliko težav. Na primer, logistična infrastruktura, logistična platforma.

Glede na zmogljivosti letališč je v Srednji Evropi opazno spreminjanje blagovnih tokov proti večjim in bolje povezanim letališčem z distribucijo blaga po cestah na lokacije do 1.000 km. Na primer, Amsterdam, Frankfurt, Dunaj.

Aerodrom Jože Pučnik Ljubljana je usposobljen za sprejemanje in oddajanje e-listin. Od letalskega prevoznika je odvisno, ali jih (že) zahteva. IATA predvideva, da bodo e-listine obvezne v letu 2015.

Prevozi po cestah so organizirani bolj učinkovito, kot prevozi po železnici.

Poslovanje čez meje je bolj zapleteno, kot poslovanje znotraj države: druga pravna ureditev, drug jezik, druga kultura, manj poznanstev.

Za manjša in srednje velika podjetja (Small and Medium-sized Enterprises – SMEs) je enako kot za velika podjetja potrebno celostno spremljati proces od naročila do predaje blaga kupcu. Podobno velja za proces povezovanja z dobaviteljem.

Za Slovenijo je pomembno, da bi imelo nekaj organizacij v Sloveniji pobudo pri predlaganju skupnih projektov logistike. Samo vodilni partner v projektu lahko v večji meri opredeli cilje projekta, ga usmerja in izrablja v projektu pridelane koristi.

Manjšim podjetjem je potrebno pomagati, da bi se lahko vključevala v velike projekte. Večja podjetja so lahko nosilci – generatorji.

E-tehnologija je kot povezovalni mehanizem poslovanja kritično pomembna za povečevanje konkurenčnosti..

Manjša podjetja nimajo dostopa do najnovejših e-tehnologij, kakršne uporabljajo velika podjetja.

E-tehnologije so na voljo, potrebne pa so enotne platforme (hrbtenice), na katere bi se lahko vezali vsi uporabniki logističnih e-storitev.

Ponujanje dobrih obstoječih rešitev ne zadošča več; potrebni so večji preskoki.

Ponudniki tehnologije imajo težave pri razširjanju svojih e-rešitev in e-storitev čez meje.

E-rešitve, ki podpirajo sicer enakovrstne procese organizacij v posameznih državah, so čez meje težko povezljive.

Čezmejna e-regija je idealno okolje za razvijanje in racionalno uvajanje modela poenotenih e-rešitev in e-storitev na področju transporta in logistike.

Predstavljena prototipna rešitev »Proces e-poslovanja prodajalec-kupec«, ki jo razvijajo podjetja FamCommerce Logatec, SAP Slovenija in Špica International Ljubljana, je zanimiv primer uporabe najnovejših e-tehnologij. V izdelavo prototipa so vključeni tudi vodilni predstavniki sodelujočih organizacij.

**Priporočila**

Pri zamišljanju rešitev je potrebno upoštevati prihajajoče tehnologije. Na primer, računalništvo v oblaku, mobilne storitve, internet stvari.

Rešitve je potrebno zamišljati povezane prek poenotenih povezovalnikov (one-point). Podobno kot so jih razvili na področju hotelskega in turističnega poslovanja.

Potrebno je spodbujati izdelovanje inovativnih prototipov (Experimentation & Prototyping) kot izhodišč za zamišljanje pilotov, ki so lahko podlage skupnih predlogov projektov, ki vključujejo predstavnike organizacij iz najmanj treh držav. Obrazec za najavo predloga prototipa je priloga temu zapisu.

Vabiti uporabnike logističnih storitev k sodelovanju pri razvijanju in uvajanju e-rešitev in e-storitev po načelih odprtega inoviranja in živih laboratorijev (Quadruple Helix Innovation in Practice & Open Engagement Platforms for Innovation).

Potrebno je zagotoviti vključevanje zadevnih znanj v izobraževalne programe fakultet in visokih šol.

Prototip »Proces e-poslovanja prodajalec-kupec« bo 22. aprila predstavljen na Seminarju v Monoštru (<http://www.cesci-net.eu/SZG_background_si> ) s povabilom podjetnikom v regiji, da se pridružijo skupnim prizadevanjem za poskusno razvijanje čezmejnih e-oskrbovalnih verig.

Koristno bi bilo izdelati akcijski načrt v zvezi z razvijanjem celostnih in povezljivih logističnih e-rešitev in e-storitev. Udeleženci delavnice izražajo interes za sodelovanje.

Koristno bi bilo pripraviti gradivo »*Povezljivost manjših e-podjetij v e-regiji - predlog pametne specializacije v Sloveniji*« (Interoperability of the eSMEs in an eRegion - Smart Specialization, Proposal in Slovenia). Pomembna sestavina tovrstne specializacije je logistika. Udeleženci delavnice podpirajo zamisel, da se to usmeritev pametne specializacije predloži ustreznim institucijam s predlogom umestitve v seznam Republike Slovenije.

Udeleženci delavnice bodo presodili o priložnostih sodelovanja na konferenci *5th Danube eRegion Conference – DeRC 2015: Cross-border eSolutions & eServices Prototypes Development*. Ljubljana, Monday-Tuesday, September 21-22, 2015, <http://eRegion.eu/Conferences/DeRC-2015> .

Zapisal: Jože Gričar